Diari Oficial de la Generalitat Valenciana


Sumari del DOGV 8283, del 27-04-2018 (2018/3348)

RESOLUCIÓ de 7 març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/14-AIA Almoines.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8283

Data del DOGV
:   27-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3348


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Almoines
    * impacte ambiental

RESOLUCIÓ de 7 març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/14-AIA Almoines. [2018/3348]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 58/14-AIA Almoines.  
  
«Declaració d'impacte ambiental  
Expedient: 58/1804-ODK.  
Títol: ampliació de centre existent de gestió de residus (metalls) a transferència de residus industrials.  
Promotor: Juan Rafael Sánchez Miret.  
Autoritat substantiva: Ajuntament d'Almoines.  
Localització: carrer del Molí, cantó amb el carrer del Poliesportiu, del terme municipal d'Almoines (València).  
  
Antecedents  
El promotor disposa de llicència ambiental, abans de declaració d'impacte ambiental favorable (amb data 3 de maig de 2005, exp. 346/04-AIA) i amb número d'inscripció 508/RTA/RNP, en el Registre General de Gestors Autoritzats de Residus de la Comunitat Valenciana (amb data 25.07.2005), per a efectuar operacions de recollida, transport i emmagatzematge de residus no perillosos (RNP), inicialment l'activitat exercida era la de gestió i emmagatzematge temporal de ferralla i metalls de rebuig.  
Posteriorment (amb data 17.01.2007) va obtindre l'autorització administrativa de gestió de residus, amb número d'inscripció 109/RT/RTP/CV en el Registre General de Gestors Autoritzats de Residus de la Comunitat Valenciana, per al desenvolupament de l'operació de transport de residus perillosos, assumint la seua titularitat, però sense haver-hi emmagatzematge.  
Descripció del projecte  
L'objecte d'aquest projecte és la sol·licitud de la llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a l'ampliació de centre existent de gestió de residus (metalls) a transferència de residus industrials.  
  
L'empresa pretén ampliar les operacions d'emmagatzematge per a residus perillosos (RP), en concret: bateries de plom usades i filtres d'oli usat, sense superar el llindar d'emmagatzematge total d'RP de 50 t.  
  
Amb l'ampliació proposada es considerarà la instal·lació com un Centre de Transferència de Residus (CTR) perillosos i no perillosos, ja que inclou les operacions de recollida, transport, segregació, classificació i emmagatzematge temporal de residus.  
L'activitat s'exerceix en una nau industrial situada al carrer del Molí, cantó amb el carrer del Poliesportiu, del terme municipal d'Almoines (València).  
La parcel·la on s'ubica l'activitat està situada en sòl urbà d'ús industrial.  
Aquesta nova ampliació no suposarà modificació en les instal·lacions existents, excepte el condicionament i ubicació en la nau d'una zona delimitada amb cubetes estanques per a l'emmagatzematge d'RP.  
La superfície útil de l'activitat és de 903,62 m², distribuïts de la manera següent:  
- Nau de 453,05 m² (zona de magatzem de residus, oficina, entresolat traster, lavabos i vestuari).  
- Pati exterior de 450,57 m² (recollida i emmagatzematge de ferralla, zona coberta d'accés de vehicles, bàscula per a la pesada de vehicles, una xicoteta bàscula de palets i depòsit de gasoil de plàstic rígid de 1.000 litres sota coberta, amb gàbia protectora exterior i amb mànega d'assortiment, per al consum propi del carretó elevador i els vehicles de l'empresa).  
Descripció del procés productiu  
L'activitat a desenvolupar en la nau és la recepció i emmagatzematge temporal de residus, després de la separació, la classificació, el condicionament d'aquests per a la posterior expedició a centres o plantes de recuperació, el reciclatge i la valorització, de manera que el residu tindrà un valor comercial. La planta funcionarà com un Centre de Transferència de Residus (CTR).  
Es gestionaran residus industrials, no perillosos (ferralla i metalls de rebuig) i perillosos (bateries usades i filtres d'oli usats).  
Una vegada arreplegats els residus del centre productor, hi haurà un control documentat d'entrada, es pesaran en la bàscula i, després de ser verificats i classificats, s'emmagatzemaran.  
Residus no perillosos  
- Deixalla fèrrica: s'arreplegarà en la zona exterior.  
- Deixalla no fèrrica: s'arreplegarà en contenidors metàl·lics en l'interior de la nau.  
Residus perillosos  
- Bateries usades: 10 caixes contenidors de PVC estancs d'1 m³.  
  
- Filtres d'oli usats: bidons metàl·lics de 200 l sobre cubetes metàl·liques amb reixeta estanca.  
S'utilitzaran tres cubetes, amb una capacitat total per a emmagatzemar 12 bidons de 200 l.  
La capacitat màxima d'emmagatzematge d'RP és de 8,5 t.  
Aquests residus seran prèviament etiquetats, tindran un control documentat d'eixida i transportats al gestor final, encara que també hi ha la possibilitat que siguen gestionats per mitjà d'expedició directa, és a dir, càrrega en el centre productor i transport directe a gestor final, sense passar per la planta.  
S'ha de portar un registre documental dels residus gestionats, tant d'entrades com d'eixides: pes, productors, gestors, etc.  
La planta disposa d'una capacitat màxima d'emmagatzematge de 95 t d'RNP i 25 t d'RP  
L'empresa inicialment compta amb vehicles propis inclosos en la seua autorització com a gestor de residus per a la recollida i transport dels diferents residus, i podrà també subcontractar el transport des del CTR (serà realitzat per empreses autoritzades) fins als diferents gestors finals.  
Quant a l'equip necessari per a l'exercici de l'activitat, es disposa de:  
Carretó elevador, dues bàscules (una per a la pesada de vehicles i una altra per a la pesada de palets i embalums), contenidors metàl·lics, maquinària de manteniment (bufador, afiladores, compressor de caragol, gat amb mordassa i bancada de treball amb ferramentes), camió grua autocarregadora amb bolquet i camió portacontenidors.  
Adequació de la nau segons el projecte  
Tota la superfície, tant la zona exterior com la zona interior de la nau, està impermeabilitzada per mitjà de solera de formigó remolinat  
L'activitat disposa de subministrament elèctric, aigua potable en el lavabo i vestidor de la xarxa d'abastiment municipal.  
L'abocament de les aigües d'origen sanitari (lavabo i dutxa del vestidor) està canalitzat i evacua cap al col·lector municipal (situat al carrer del Molí).  
Les aigües pluvials recollides en la coberta de la nau són canalitzades cap a baixants independents, que desemboquen en l'arqueta de recollida d'aigües sanitàries, i des d'allí cap al col·lector general.  
Les aigües pluvials en el pati exterior seran tractades en separador d'hidrocarburs amb filtre coalescent abans de ser abocades a la xarxa de clavegueram municipal.  
Les operacions de manteniment del carretó i dels vehicles es realitzen fora de les instal·lacions, en tallers externs.  
Per a la recollida i evacuació de possibles vessaments o abocaments, dins de les instal·lacions hi ha cubetes estanques per a l'emmagatzematge de residus perillosos.  
No hi ha emmagatzematge de residus líquids industrials. Aquests es limiten a filtres d'oli i a bateries usades en quantitats limitades.  
  
La zona d'emmagatzematge de residus perillosos ha d'estar senyalitzada i s'han d'etiquetar i d'identificar els residus emmagatzemats.  
Tipologia de residus admesos  
La codificació dels residus per als quals se sol·licita la corresponent autorització administrativa per a la recollida, transport i emmagatzematge temporal, segons l'Ordre MAM/304/2002, de 8 de febrer, per la qual es publiquen les operacions de valorització i eliminació de residus i la Llista Europea de Residus, són els següents:  
  
Residus no perillosos:  
120101 Llimadures i ferritges de metalls ferris  
120102 Pols i partícules de metalls ferris  
120103 Llimadures i ferritges de metalls no ferris  
120104 Pols i partícules de metalls no ferris  
150104 Envasos metàl·lics  
160117 Metalls ferris  
160118 Metalls no ferris  
170401 Coure, bronze, llautó  
170402 Alumini  
170403 Plom  
170404 Zinc  
170405 Ferro, acer  
170406 Estany  
170407 Metalls mesclats  
170411 Cables diferents dels especificats en el codi 170410  
191202 Metalls ferris  
191203 Metalls no ferris  
200140 Metalls  
  
Residus perillosos:  
160107\* Filtres d'oli  
160601\* Bateries de plom  
  
Tramitació administrativa  
Després de la consulta que ha fet l'Ajuntament d'Almoines al Servei d'Avaluació d'Impacte Ambiental sobre la necessitat de sotmetre al procediment d'avaluació d'impacte ambiental la modificació de l'activitat relativa a l?«ampliació de centre existent de gestió de residus (metalls) a transferència de residus industrials», es va determinar que el projecte d'ampliació de l'activitat s'havia de sotmetre novament al procediment d'avaluació d'impacte ambiental, per considerar que la modificació de l'activitat comporta nous impactes ambientals a causa de les característiques intrínseques dels residus perillosos.  
  
Amb data 12 de novembre de 2013, l'Ajuntament d'Almoines remet l'expedient de sol·licitud de llicència ambiental per a l'ampliació de l'activitat «ampliació de centre existent de gestió de residus (metalls) a transferència de residus industrials» situada al carrer del Molí, cantó amb el carrer del Poliesportiu, del terme municipal d'Almoines, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental.  
Aquest expedient consta de projecte bàsic, estudi d'impacte ambiental i certificat d'informació pública.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 199, de data 22 d'agost de 2013, i la publicació d'un edicte en el tauler d'anuncis de l'ajuntament, i no s'han presentat al·legacions.  
  
Consideracions ambientals  
Les principals afeccions associades a l'activitat seran les següents:  
  
1. Producció de sorolls  
No hi ha elements generadors de vibracions, les principals fonts de soroll són:  
- Operacions de càrrega/descàrrega de ferralla.  
- Entrada/eixida de vehicles de transport (carretó elevador, camió portacontenidors).  
- Compressor.  
Les mesures correctores proposades en l'estudi són les següents:  
Els paraments que constitueixen la nau i el mur perimetral de plaques de formigó s'han construït de manera que s'assegure el compliment sobre condicions acústiques en els edificis.  
L'auditoria acústica realitzada al desembre de 2008 per una ECA (organisme de control autoritzat en qualitat ambiental i entitat col·laboradora en matèria de qualitat ambiental) ha comprovat els nivells de recepció sonora en l'ambient exterior, en horari diürn, i està per davall dels límits establits en la Llei 7/2002, de 3 de desembre, de protecció contra la contaminació acústica i en el Decret 266/2004, per a zona d'ús dominant industrial.  
2. Afecció al sòl  
Els impactes que l'activitat pot produir en el sòl són a causa del manteniment de la maquinària, però, per a això, l'establiment proposa que la maquinària mòbil siga mantinguda i reparada en un taller fora de la instal·lació, per la qual cosa serà poc probable l'abocament ocasional al sòl d'olis i combustibles, per tant no es generen residus perillosos procedents d'aquest manteniment. Si es produeix, com a mesura correctora es considerarà, a més, la necessitat de disposar de material absorbent per a recollir els possibles vessaments que puguen produir-se en la instal·lació.  
Quant als possibles vessaments o fugues accidentals per la descàrrega dels residus o pels contenidors usats per al seu emmagatzematge, tant en la part exterior com la interior de la nau, l'establiment disposa de solera de formigó impermeabilitzada amb arrebossat mecànic en la superfície, per la qual cosa no hi haurà lloc a possibles filtracions al subsòl.  
Com a mesura correctora addicional davant d'abocaments accidentals, es disposa de cubetes de retenció i recollida de possibles vessaments accidentals.  
3. Afecció a les aigües  
Les mesures correctores per a evitar l'afecció a les aigües superficials i subterrànies proposades pel projecte seran les següents:  
- Les aigües sanitàries són els abocaments originats en el vestidor i lavabo de la instal·lació, que seran canalitzades cap al col·lector municipal de sanejament.  
- Les aigües pluvials recollides en la coberta a dos aigües de l'edifici discorren per canalons i baixants fins a l'eixida directa cap a l'exterior (xarxa de recollida d'aigües pluvials del polígon).  
- En el pati exterior es col·locarà un sistema de recollida de pluvials i tractament abans de l'abocament a la xarxa de clavegueram municipal, per a això s'habilitarà una arqueta amb reixeta metàl·lica de recollida de pluvials paral·lela a l'accés de la porta de la instal·lació i així retindre les partícules i restes de greixos que puguen acompanyar la ferralla emmagatzemada, aquesta arqueta desaiguarà en un decantador soterrat seguit d'un separador d'hidrocarburs amb filtre coalescent lamel·lar i finalment es procedirà a la connexió de l'eixida del separador d'hidrocarburs amb la xarxa de clavegueram.  
4. Emissions  
L'impacte que l'activitat pot produir a causa dels contenidors situats en el pati exterior, atés que en aquests s'emmagatzema la ferralla fèrrica (llimadures, pols, partícules i ferritges de metalls fèrrics, entre altres), és que, per l'escàs pes d'aquesta, pot ser arrossegada pel vent, així que es proposa bé que s'emmagatzeme a l'interior de la nau, o bé, si s'emmagatzema a l'exterior, que siga coberta amb lona.  
Consideracions legals  
L'activitat projectada queda subjecta a la Llei 22/2011, de 28 de juliol, de residus i sòls contaminats; a la Llei de residus; a la Llei 10/2000, de residus de la Comunitat Valenciana, i a la corresponent autorització administrativa de la conselleria competent en medi ambient.  
  
En matèria acústica, el Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica, exigeix, en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions jurídiques  
1. El projecte examinat constitueix, segons el que preveu el grup 9.k de l'annex II (qualsevol canvi o ampliació dels projectes que figuren en els annexos I i II, ja autoritzats, executats o en procés d'execució, que puguen tindre efectes adversos significatius sobre el medi ambient, quan es produïsquen determinades incidències) del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, un dels supòsits fàctics en què és preceptiva la formulació d'una declaració d'impacte ambiental.  
  
D'acord amb l'informe ambiental, de data 7 de juliol de 2011, es va decidir que podia haver efectes significatius a causa de les característiques intrínseques dels residus addicionals (residus perillosos).  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament de la Llei 2/1989, de 3 de març, d'impacte ambiental, i les altres disposicions que se li apliquen.  
  
3. L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en la formulació de la declaració d'impacte ambiental dels projectes sotmesos a aquesta.  
  
4. L'article 15 del Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, l'activitat «ampliació de centre existent de gestió de residus (metalls) a transferència de residus industrials», promoguda per Juan Rafael Sánchez Miret, situada al carrer del Molí, cantó amb el carrer del Poliesportiu, del terme municipal d'Almoines (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Els contenidors emmagatzemats en el pati exterior que continguen residus que puguen ser desplaçats pel vent (els de menor pes) han de disposar de tapa o lona per a evitar-ne l'arrossegament.  
3. Els abocaments accidentals que es produïsquen independentment del seu origen (vehicles de transport, maquinària o emmagatzematge de residus) han de ser arreplegats immediatament, amb material absorbent adequats, que seran considerats al seu torn com a residus i, per tant, gestionats d'acord amb la seua naturalesa i perillositat.  
4. Les arquetes de recollida de lixiviats situades en la zona de recollida de residus s'hauran de mantindre netes i s'han de buidar amb una freqüència suficient que garantisca que no es produiran vessaments.  
5. S'ha de portar un registre documentat del programa de vigilància ambiental per tal d'acreditar l'execució i adopció de les mesures preventives i correctores proposades i la comprovació de la seua eficàcia.  
Aquest registre documentat ha d'incloure, a més, el resultat dels controls i autocontrols periòdics legalment exigibles en el control d'abocaments d'aigües residuals i emissions. La documentació del programa de vigilància ambiental ha d'estar a disposició de les autoritats competents.  
6. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les parts interessades que contra aquesta resolució, per ser una acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 1 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 7 de març de 2018.- El director general de Medi Natural i d'Avaluació Ambiental: Antoni Marzo i Pastor.